b'\n_START_ARTICLE_\nJezero\n_START_PARAGRAPH_\nJ\xc3\xa9zero je velika (po navadi sladkovodna) stoje\xc4\x8da vodna povr\xc5\xa1ina, ki jo obkro\xc5\xbea kopno._NEWLINE_Velika jezera v\xc4\x8dasih pojmujejo kot \xc2\xbbkopenska morja\xc2\xab, mala morja pa kot jezera. Zgleda za to sta Veliko slano jezero in Mrtvo morje. Najve\xc4\x8dje \xc2\xbbjezero\xc2\xab\xc2\xa0na Zemlji je Kaspijsko jezero, najgloblje je Bajkalsko jezero v Sibiriji. Izraz jezero se uporablja tudi za suha jezera, kot je na primer Eyrovo jezero, ki je ve\xc4\x8dinoma suho, med obilnimi padavinami pa se napolni. Cerkni\xc5\xa1ko jezero je primer presihajo\xc4\x8dega jezera._NEWLINE_Finsko poznamo tudi po imenu De\xc5\xbeela tiso\xc4\x8derih jezer, Minnesota pa je znana pod imenom De\xc5\xbeela desettiso\xc4\x8dih jezer._NEWLINE_Ve\xc4\x8d kot 60\xc2\xa0% jezer na svetu le\xc5\xbei v Kanadi._NEWLINE_Za jezera po svetu glej seznam jezer._NEWLINE_Najve\xc4\x8dje umetno jezero v Severni Evropi je Kielder Water v severni Angliji v Northumberlandu ob meji s \xc5\xa0kotsko._NEWLINE_Na Luni obstajajo temne bazaltne ravnine, podobne Luninim morjem, vendar manj\xc5\xa1e (latinsko lacus), za katere so nekdaj astronomi mislili, da so resni\xc4\x8dna jezera.'